Foto's: Covid-19-taakspan voed tientalle behoeftige gesinne op Coligny | Maroela Media
Lede van die taakspan (Foto: Verskaf)
Meer as 70 behoeftige gesinne van Coligny, 'n plattelandse dorpie in Noordwes, het vir die volgende maand kos danksy AfriForum, Saai, die Mark Fish-stigting en nog 'n weldoener, 'n hoenderboer van Ventersdorp.
Die burgerregte-waghond se Covid-19-taakspan het vandag pakkies wat elk met 'n maand se kosvoorraad gevul is, by die NG-gemeente op Coligny afgelewer waarna dit na die gesinne versprei sal word. Sandra van Zyl, 'n plaasaanvalslagoffer en hoenderboer van die plaas Willow Valley naby Ventersdorp, het sowat 'n ton eiers aan dié gesinne geskenk.
Volgens ds. Tewie Pieters van die plaaslike NG-gemeente is AfriForum sedert die Coligny-onluste van 2017 aktief betrokke by die opheffing van dié dorp. "AfriForum, Solidariteit en Helpende Hand is deur die plaaslike takke en buurtwagte aktief betrokke by die skoonmaak én veiligheid van die dorp. Hulle is basies die hart van die dorp se funksionering."
Hy benadruk dat die impak van die Covid-19-virus 'n groot invloed op die klein dorp gehad het omdat daar reeds voor die staat van inperking nie baie werksgeleenthede was nie. "'n Nuwe nood het ons van vooraf getref. Ons het baie klein ondernemings en plaaslike entrepreneurs wie se inkomste, wat reeds beperk was, nou gesny is."
Pieters sê hy het reeds by die staat se "Solidarity Fund", AgriSA, SA Day en selfs dr. Job Mokgoro, die premier van Noordwes, vir Covid-19-hulp aansoek gedoen, maar tot dusver het sy versoeke op dowe ore geval. "As daar nou een dorp is wat 'n bietjie hulp verdien, is dit ons dorpie. Ons is sedert die onluste 'insidentvry' en ons gemeenskap werk hard daaraan om vrede en versoening te kweek en te behou."
Die Covid-19-taakspan het vandeesweek ook in samewerking met Solidariteit Helpende Hand gehelp om etlike ton kos in Gauteng na Helpende Hand se Josef Silo's te vervoer. Helpende Hand sal dié kos vanuit die Josef Silo's na mense in nood versprei.
Sedert die aankondiging van die staat van inperking het die taakspan ook byna 300 ton kos in die vorm van meer as 60 000 maaltye vir behoeftiges geskenk.
Hierdie mense doen ongelooflike goeie werk onder die gemeenskap EN ONS SALUEER JULLE. Waar is MALema en sy comrades nou aangesien hulle altyd Afriforum aanval as rassiste? Sy bek is nou doodstil want dit moet vir hom n helse vernedering wees om te sien dat Afriforum en almal wat hier betrokke is JUIS NOU DIE MENSE is wat uitreik na alle mens in die gemeenskap ongeag ras.